32006R1448
L 271/31
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1448/2006 НА КОМИСИЯТА
от 29 септември 2006 година
за изменение на Регламент (ЕО) № 622/2003 за определяне на мерки за прилагане на общи основни стандарти относно сигурността на въздухоплаването
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 2320/2002 на Европейския парламент и на Съвета от 16 декември 2002 г. за създаване на общи правила за сигурността на гражданското въздухоплаване (1), и по-специално член 4, параграф 2 от него,
като има предвид, че:
(1)
По силата на Регламент (ЕО) № 2320/2002 от Комисията се изисква да приеме мерки за прилагане на общите основни стандарти за сигурността на гражданското въздухоплаване на цялата територия на Общността. Първият акт, в който се определят мерки за прилагането на общи основни стандарти за сигурността на гражданското въздухоплаване, е Регламент (ЕО) № 622/2003 на Комисията от 4 април 2003 г. (2).
(2)
Общите основни стандарти следва да станат по-точни. По-специално относно системите за откриване на експлозиви (СОЕ), без да се накърнява редовното им преглеждане най-малко на всеки 2 години с цел да се гарантира, че те продължават да отговарят на техническото развитие и се вземат предвид мощността, цените и наличието на оборудването за СОЕ на пазара.
(3)
Изискванията относно мощността на оборудването за СОЕ, изискванията, свързани с оборудването за откриване на експлозиви, и изискванията, свързани с качеството на изображението при стандарт 1 и стандарт 2 за същото оборудване за откриване на експлозиви, следва да се считат за първа крачка по пътя към пълното уеднаквяване на техническите описания за такива системи. Същите следва да се допълнят възможно най-експедитивно с изисквания, свързани с качеството на изображението за стандарт 3 за оборудване за откриване на експлозиви, както и с уеднаквени процедури за класифицирането на такова оборудване за откриване на експлозиви, включително условията за провеждане на изпитвания.
(4)
Нормалната амортизация, валидна за всяко оборудване за откриване на експлозиви, е между седем и десет години. Това обстоятелство следва да се вземе предвид, когато се посочват срокове на годност на такова оборудване.
(5)
В съответствие с Регламент (ЕО) № 2320/2002 и с цел предотвратяване актове на незаконна намеса мерките, посочени в приложението към Регламент (ЕО) № 622/2003, следва да са секретни и не следва да се публикуват. Същото правило е в сила и по отношение на всеки акт за изменение.
(6)
Регламент (ЕО) № 622/2003 следва съответно да бъде изменен.
(7)
Мерките, предвидени в настоящия регламент, са в съответствие със становището на Комитета по сигурността в гражданското въздухоплаване,
ПРИЕ НАСТОЯЩИЯ РЕГЛАМЕНТ:
Член 1
Приложението към Регламент (ЕО) № 622/2003 се изменя в съответствие с посоченото в приложението към настоящия регламент.
Във връзка с поверителния характер на приложението към настоящия регламент се прилага член 3 от настоящия регламент.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 29 септември 2006 година.